E. Angyalová, poslankyňa: (2004-06-24):
V čl. I 4. bod znie. V § 68 ods. 7 a 8 znejú: „7. Poistencovi, ktorý ku dňu, od ktorého požiadal o priznanie predčasného starobného dôchodku spĺňa podmienky nároku na dávku v nezamestnanosti, na ktorú by mal nárok ako evidovaný uchádzač o zamestnanie a tento nárok si neuplatní, sa obdobie, za ktoré sa znižuje suma predčasného starobného dôchodku podľa ods. 1 skráti o obdobie, počas ktorého by mal nárok na výplatu dávky v nezamestnanosti, ak tento zákon neustanovuje inak.“ Odsek 8. „Poistencovi, ktorý ku dňu, od ktorého požiadal o priznanie predčasného starobného dôchodku spĺňa podmienky nároku na dávku v nezamestnanosti, na ktorú by mal nárok ako evidovaný uchádzač o zamestnanie, tento nárok si neuplatní a ku dňu, od ktorého požiadal o priznanie predčasného starobného dôchodku bol poistený v nezamestnanosti sedem rokov nepretržite sa obdobie, za ktoré sa znižuje suma predčasného starobného dôchodku podľa ods. 1 skráti o dvojnásobok obdobia, počas ktorého by mal nárok na výplatu dávky v nezamestnanosti.“ Poviem asi trošku ľudskejšie, o čo vlastne v tomto návrhu ide. Potrebovala som prepísať celý ods. 7 a celý ods. 8, pretože už v bode 4 vládneho návrhu sa tento odsek čiastočne novelizuje. Ja som to chcela zahrnúť, ale v podstate ide o vsunutie vety - „na ktorú by mal nárok ako evidovaný uchádzač o zamestnanie“ v jednom odseku aj v druhom odseku. A teraz poviem vecne, o aký problém ide. Už v zákone, ktorý je platný a účinný, existuje možnosť, ak občan, ktorý požiada o predčasný starobný dôchodok, povedzme nedávno stratil prácu a má nárok na výplatu dávky v nezamestnanosti, túto dávku si od štátu nevezme, tak už v dnešnom zákone existuje možnosť, aby sa mu toto obdobie, počas ktorého by dávku v nezamestnanosti poberal, započítavalo do výpočtu sumy predčasného starobného dôchodku, čím je svojím spôsobom zvýhodnený a neprichádza o takú veľkú sumu, ako keby si tieto prostriedky od štátu vyčerpal. Dokonca, ak bol poistený sedem rokov nepretržite v nezamestnanosti, tak sa mu toto obdobie odpočítava do výpočtu tejto sumy dvakrát. Takže ľudia, ktorí sú pomerne blízko k dôchodkovému veku a stratia zamestnanie, väčšinou požiadajú o predčasný starobný dôchodok, pretože im to pravdepodobne možno aj z hľadiska sociálnej situácie pripadá lepšie a snažia sa preukázať svoj nárok na podporu v nezamestnanosti, ktorú si od štátu nevezmú. Na to, aby ale tento nárok preukázali, sa potrebujú evidovať na úrade práce. Ak sa evidujú na úrade práce, potom ho musia podľa dnešného platného zákona dvakrát do mesiaca navštevovať, sú povinní zo zákona, v jednom ustanovení sa hovorí aktívne si hľadať prácu, na druhej strane úrad ich musí evidovať, takisto má povinnosť ponúkať im prácu a ďalšie povinnosti, s ktorými je spojená agenda, ktorá v tomto prípade stráca opodstatnenie. Títo ľudia totižto požiadali o to, že chcú ísť do dôchodku, takže si asi prácu nehľadajú a aj na jednej strane, aj na druhej strane sú s tým spojené jednoducho zbytočné povinnosti. Tento návrh by mal čiastočne, nie úplne riešiť tento problém, tak trochu otvára dvere pre riešenie, ktoré sme nakoniec aj konzultovali s ministerstvom. Išlo by asi o to, žeby úrad práce vystavil istý druh potvrdenia o tom, že tento nárok žiadateľ o predčasný starobný dôchodok má, žeby teda mal dostať podporu, ale si ju nevezme a tak ďalej by s ním Sociálna poisťovňa mohla konať a započítať to do budúcej sumy dôchodku. Hovorím, tento návrh to rieši čiastočne a bude treba urobiť ešte novelu zákona o službách zamestnanosti, ale myslím si, že by bolo fajn, keby tento pozmeňujúci návrh bol schválený, pretože naozaj otvára dvere budúcej novele. Takže vás prosím o podporu, aby sme trošičku uľahčili život niekoľkým desiatkam, možno až stovkám ľudí, aby nemuseli tak často chodiť na úrad. Ďakujem pekne.